钦定古今图书集成/理学汇编/经籍典/第187卷 > 程子全书 > 《春秋》
## 钦定古今图书集成/理学汇编/经籍典/第187卷 > 程子全书 > 《春秋》

问：“桓四年无秋、冬，如何？”曰：“圣人作经，备四时也。如桓
不道，背逆天理，故不书。秋冬只有两处，如此，皆言其
无天理也。”

《春秋》以何为准，无如《中庸》。欲知中庸无如权，须是时
而为中。若以“手足胼胝，闭户不出二者之间”取中，便
不是。若当手足胼胝，则于此为中；当闭户不出，则于
彼为中。何物为权？义也只是说得到义。义以上更难
说，在人自看如何。

《诗》《书》载道之文；《春秋》圣人之用，全在此书，所谓“不如
载之行事，深切著明”也。

孟子曰：“可以仕则仕，可以止则止，可以速则速，可以
久则久，孔子也。孔子，圣之时者也。故知《易》者莫若孟
子。”孟子曰：“王者之迹熄而《诗》亡，《诗》亡然后《春秋》作，《春
秋》无义战。”彼善于此，则有之矣。征者，上伐下也，敌国
不相征也。故知《春秋》者，莫如孟子。

《五经》如药方，《春秋》犹用药治病，圣人之用，全在此书。
学者只观《春秋》，亦可以尽道矣。

《春秋》之文一一在示人，如土功之事，无大小莫不书
之，其意止欲人君重民力也。

“《春秋》之法极谨严”，韩子之言深得其旨。